योगी ने दी चाबियां, कहा- पहले की सरकारें माफिया के साथ खड़ी होती थीं...अब ऐसा नहीं
Uttar Pradesh (UP) CM Adityanath Prayagraj Visit Update सीएम योगी आदित्यनाथ प्र ने लाभार्थियों को फ्लैट की चाबियां सौंपी। इसके बाद जनसभा को संबोधित किया।
योगी आदित्यनाथ प्रयागराज दौरे पर हैं। शुक्रवार को सीएम ने लूकरगंज में माफिया अतीक अहमद के कब्जे से छुड़वाई जमीन पर बने 76 फ्लैट की चाबियां गरीबों को सौंपी। इस दौरान सीएम ने 20 लाभार्थियों से संवाद किया। कहा- हमारी सरकार गरीबों के साथ खड़ी है। पहले की सरकारें माफिया के साथ खड़ी होती थीं। पहले जमीनों पर सरकार से संरक्षित माफिया कब्जा करते थे। अब हमारी सरकार में ऐसा नहीं हो सकता है।
सीएम योगी ने 768 करोड़ के 226 प्रोजेक्ट का लोकार्पण-शिलान्यास भी किया। इससे पहले सीएम ने PDA अफसरों के साथ फ्लैट के कंस्ट्रक्शन का निरीक्षण किया। इसके बाद बच्चों से मुलाकात की। उन्होंने बच्चों को चाकलेट भी दिया। इस दौरान सीएम के साथ डिप्टी सीएम केशव मौर्य और कैबिनेट मंत्री नंद गोपाल नंदी मौजूद रहे।
योगी बोले-10 लाख लोगों को जल्द नए घर मिलेंगे
लीडर प्रेस मैदान में सीएम ने कहा, "2017 से पहले कोई भी जमीन पर कब्जा कर लेता था। अब उन्हीं जमीनों पर गरीबों के आवास बनवा रहे हैं। अब व्यापारियों और गरीबों को कोई परेशान नहीं करता है। पीएम मोदी के नेतृत्व में 54 लाख लोगों को घर मिले हैं। पहले प्रदेश की सरकार किसी गरीब को आवास नहीं देना चाहती थीं। जल्द 10 लाख लोगों को नए घर मिलने वाले हैं।"
''2025 का प्रयागराज कुंभ भव्य-दिव्य होगा''
सीएम ने कहा,"768 करोड़ की परियोजनाओं के साथ आज कुख्यात माफियाओं के कब्जे से मुक्त करवाकर गरीबों को आवास दिए जा रहे हैं। कहने के लिए ये 76 आवास हैं, लेकिन इसके पीछे एक भाव है कि ये माफियाओं से मुक्त करवाकर दिए जा रहे हैं।
प्रयागराज एक पौराणिक नगरी है। शिक्षा और न्याय की धरती रही है। आज प्रदेश के सभी विकास प्राधिकरणों से कहना चाहूंगा कि वो भी अपने जनपद मे ऐसे ही माफियाओं की कब्जाई जमीन पर गरीबों के लिए आवास बनवाने का कार्य करें।"
उन्होंने कहा,"यहां एक कन्वेंशन सेंटर भी बनना चाहिए। प्रयागराज प्राधिकरण DPR तैयार करें। फरवरी मे हमने ग्लोबल इन्वेस्टर समिट किया। हमको 36 हजार करोड़ के निवेश प्राप्त हुए। अगर प्रदेश मे माफिया होते, तो ये मिलना मुश्किल था। 2025 का प्रयागराज कुंभ भव्य और दिव्य होगा।"
उन्होंने कहा,"जिस स्पीड के साथ भारत की अर्थव्यवस्था बढ़ रही है। इसको बनाए रखेंगे तो 2027 में भारत की अर्थव्यवस्था विश्व की तीसरी बड़ी अर्थव्यवस्था बन जाएगी। ये देश नारों से नहीं चलेगा। जो कार्य हुए है, उससे चलेगा। आज भारत और उत्तर प्रदेश की तस्वीर बदली है।"
केशव बोले- कमल का बटन दबाने का मतलब, गरीब को आशियाना देना
इससे पहले डिप्टी सीएम केशव प्रसाद मौर्य ने कहा, "माफिया के कब्जे से छुड़वाई जमीन पर गरीबों के आशियाना बन जाए, तो इससे ज्यादा खुशी हो नहीं सकती है। बीजेपी की डबल इंजन सरकार गरीबों के लिए काम कर रही है। कमल के बटन दबाने का मतलब, किसी गरीब को घर देना। कमल का बटन दबाने का मतलब, माफिया जेल पहुंचाना है। इसलिए 2024 लोकसभा चुनाव में कमल का बटन दबाना जरूरी है।"
नंदी बोले- सपा सरकार होती, तो खास जाति के लोगों को ही फ्लैट मिलते
केंद्रीय मंत्री नंद गोपाल गुप्ता ने कहा," ये जो 76 घर दिए जा रहे हैं। अगर सपा की सरकार होती, तो सिर्फ एक खास जाति को मिलते। लेकिन, अभी आप देख लीजिए। सबका साथ, सबका विकास ही दिखेगा। पहले नौकरियां निकलती थीं, तो उसमें भी यही होता था। एक खास वर्ग को फायदा दिया जाता था।"
उन्होंने कहा,"प्रयागराज के लिए ये बड़ा दिन है। 768 करोड़ के प्रोजेक्ट सीएम लोगों को सौंप रहे हैं। सिर्फ 1 मिनट के लिए आंख बंद करके सोचिए, 2014 से पहले के हाल। फिर आज के हाल। पहले कैसे गुंडागर्दी होती थी। सरकारें कुछ करती नहीं थी। बोलती तक नहीं थीं।
मंत्री ने कहा कि जब पुलवामा में पीएम नरेंद्र मोदी ने आतंकवादियों को घर में घुसकर मारा। इसलिए कह सकते हैं कि हम सशक्त भारत में रहते हैं। 2022 के चुनाव में आपने सुना ही होगा कि जो राम को लाए हैं, हम उनको लाएंगे। या सुना होगा कि बुलडोजर बाबा। 2017 से पहले वो लोग आते थे कहते थे कि अखिलेश भैया से मिलकर आ रहे है। अधिकारियों का ट्रांसफर नहीं होगा। पहले हिसाब किताब होगा। आज वो लोग जेल में है। मिट्‌टी में मिल गए हैं।"
2021 में योगी ने कहा था, यहां गरीबों के लिए घर बनाएंगे
2021 में सीएम ने अतीक के अवैध कब्जे से मुक्त कराई गई जमीन पर फ्लैट्स बनाने का ऐलान किया था। दिसंबर 2021 में सीएम भूमि पूजन करने प्रयागराज आए थे। इस प्रोजेक्ट को प्रयागराज विकास प्राधिकरण ने डेढ़ साल में पूरा किया। यहां 76 फ्लैट बनकर तैयार हुए हैं।
1731 वर्गमीटर में तैयार किए गए 76 फ्लैटों के लिए कुल 6071 लोगों ने आवेदन किया था। PDA वीसी अरविंद सिंह चौहान ने बताया,"एक फ्लैट के लिए 80 गरीबों ने आवेदन किया है। पात्रों को लकी ड्रॉ के जरिए फ्लैट्स आवंटित किए गए हैं।"
3 किस्त में चुकानी होगी फ्लैट की कीमत 
अरविंद सिंह चौहान ने बताया," फ्लैटों के आवंटन के लिए पिछले साल 30 जून से 31 जुलाई तक आवेदन लिए गए थे। इसके लिए 150 रुपए रजिस्ट्रेशन शुल्क और 5000 रुपए आवेदन शुल्क तय किया गया था। लूकरगंज में एक बिल्डिंग 3 मंजिला है। इसमें प्रत्येक फ्लैट का कवर एरिया 22.77 वर्गमीटर है। योजना के तहत फ्लैट के लिए आवंटी को कुल साढ़े 3 लाख रुपए PDA को भुगतान करने होंगे। इसमें 45 हजार रुपए आवंटन के समय और शेष बचे तीन लाख रुपए छह माह की किस्त में देनी होगी।